उधर , आम चुनाव को लेकर सेंटर फॉर डेवलपिंग स्टडीज ( सीएसडीएस ) – लोकनीति के मई 2018 के उत्तरार्ध में किये सर्वेक्षण के अनुसार मोदी सरकार के प्रति असंतोष पूरे देश में बढ़ा है। दक्षिण भारत में असंतोष सबसे ज्यादा 63 प्रतिशत है। शेष भारत में असंतोष 47 प्रतिशत है। मोटे तौर पर मोदी सरकार से संतुष्ट हर व्यक्ति पर दो असंतुष्ट हावी पड़ते हैं अगले आम चुनाव में दक्षिण भारत के पांच राज्यों , कर्नाटक , केरल , तमिलनाडू , आंध्र प्रदेश और तेलंगाना में भाजपा का कुल वोटों में हिस्सा 18 फीसदी रहने की संभावना है। दक्षिण भारत में भाजपा को सबसे बड़ा झटका आंध्र प्रदेश में सत्तारूढ़ तेलुगु देशम के एनडीए से अलग हो जाने से लगा है . दक्षिण भारत के राज्यों में से आंध्र में तेलुगु देशम , तेलंगाना में ‘ तेलंगाना राष्ट्र समिति ‘ ( टीआरएस ) , तमिलनाडु में द्रविड़ मुनेत्र कषगम , कर्नाटक में जनता दल ( सेकुलर ) और केरल में वाम दलों के प्रति जन समर्थन बढ़ने का अनुमान है। मोदी सरकार से सर्वाधिक 75 प्रतिशत असंतोष तमिलनाडु में है जहां अभी भाजपा -समर्थक अन्ना -द्रमुक की सरकार है। तेलंगाना के 63 प्रतिशत , आंध्र के 68 प्रतिशत और केरल के 64 प्रतिशत लोग मोदी सरकार से असंतुष्ट बताये जाते हैं।